Düsseldorf 11.septembra (TASR) - Ruhrgas ako najväčší nemecký plynárenský koncern a Aral ako najväčší prevádzkovateľ čerpacích staníc (2 400 v krajine) v nasledujúcich 5 rokoch vybudujú v Nemecku minimálne 1 000 čerpacích stojanov pre vozidlá na plynový pohon.
Plyn ako palivo v nákladných a osobných automobiloch zostáva výhodnejší aj napriek tomu, že osobné vozidlo s úpravou motora na spaľovanie plynu je drahšie o 10 až 15 % než na spaľovanie benzínu či nafty. Úprava nákladných vozidiel je drahšia až o 20 %. Plyn ako palivo je lacnejší oproti benzínu až o 40 % a vláda bude poskytovať prevádzkovateľom vozidiel na plynový pohon citeľné daňové úľavy až do roku 2009.
Cena vozidiel s motorom na plyn však v budúcnosti bude určite nižšia, ak o ne bude na trhu väčší záujem.
V Nemecku je teraz na benzínových staniciach 180 stojanov s plynom, a preto prevádzkovatelia, ak idú do "odľahlejších oblastí", musia rátať s tým, že budú musieť prepínať auto z plynu na benzín.
V krajine je teraz v prevádzke asi 10 000 automobilov na plynový pohon, a to najmä v plynárenských spoločnostiach a podnikoch verejnej dopravy. Taliansko má takýchto vozidiel 370 000. Automobilka FIAT ponúka už sériu svojich vozidiel s plynovými motormi. Vo svete je takýchto vozidiel približne 1,1 milióna, čo je však len 0,2 % svetovej dopravnej flotily. Informoval nemecký denník Die Welt.
* jns gl